Fasinja na rububin jirgin kasan Abuja zuwa Kaduna - BBC News Hausa
https://www.bbc.com/hausa/labarai-39069588
Image caption Jirgin kasan kan shafe sa'o'i biyu daga Abuja zuwa Kaduna
"Amfanin jirgin nan yana da yawa, musamman ma ta fannin tsaro da farashi mai rahusa, ga shi kuma yana rage gajiyar hanya," in ji Lauya Ummu Abubakar Daba, wata fasinja da ta hau jirgin kasa na zamani da ke jigila daga Abuja zuwa Kaduna.
Wani fasinja da iyalinsa cewa ya yi "tashar jirgin kadai abin sha`awa ce. Abu ne da muke gani a kasashen da suka ci gaba, yanzu ya iso kasarmu."
Image caption Wasu fasinjoji sun nuna farin cikinsu game da samar da jirgin
Ta ce "akwai rangwame, amma korafina shi ne suna sayar da tikiti fiye da adadin kujerun jirgin. Za ka ga mutane da dama na tsaye ko zaune a kasa. Akwai masu goyo, akwai tsofaffi. Ya kamata a samar da karin taragogi ta yanda kowa da kowa zai samu wajen zama.
Image caption Tashar Rigasa ce zangon karshe ga masu zuwa Kaduna
Amma Manajan Jirgin kasan Abuja-Kaduna, Mista Paschal Nnorli ya ce za su magance matsalar ba da jimawa ba, yana jaddada cewa " kawunan jirgi biyun da muke amfani da su, da su aka yi amfani wajen gina layin dogon.
Kuma kasancewar an dade ana amfani da su, sun fara gajiya. Wannan na daga cikin dalilan da suka sa jirgin lalacewa har sau biyu. Kuma nan ba da da jimawa ba za a magance wannan matsala da zarar sabbin kan jirgin da muka yi oda sun iso."
Wani Direba a Rigasa ya shaida wa BBC cewa "idan wannan jirgi ya kawo mutane mukan dauka zuwa kasuwa da Kano-road da Kawo har Kano ma har Zaria duk ana dauka, kuma muna samun rufin asiri."
Image caption Wasu 'yan kasar na yabawa gwamnati suna masu cewa motsi ya fi labewa
Ba dukan `yan Najeriya ne dai ke zumudin nasarar da kasar ta samu wajen kaddamar da jirgin kasa na zamanin ba, kasancewar wasu na da ra`ayin cewa ya kamata a ce kasar ta dade ta cimma hakan, bisa la`akari da cewa ta gaji layin dogo na gargajiya mai tsawon kilomita 3,505km daga Turawan mulkin mallaka.
Amma wasu `yan kasar kuma na ganin cewa hobbasar da mahukuntan Najeriyar suka yi sai sambarka, kasancewar motsi ya fi labewa!